钦定古今图书集成/方舆汇编/边裔典/第071卷 > 《吐蕃山川考》
## 钦定古今图书集成/方舆汇编/边裔典/第071卷 > 《吐蕃山川考》

昆仑山　在朵甘卫东北，番名“亦耳麻不剌山”，极高
峻，雪至夏不消，绵亘五百馀里，黄河经其南。

可跋海，　在西番境，周七十馀里。东南流至云南，合
西洱河，号“样备水。”又东南出会川，为泸水。

黄河　在朵甘卫西鄙，直马湖蛮部正西三千馀里，
水从地涌出百馀泓，方七八十里，番名“火敦脑儿。”东
北流百馀里，汇为大泽。又东流为赤宾河，又合忽兰
等河，始名黄河。又东北至陕西兰县，始入中国。又东
北经沙漠地，折而南流入山西境，凡九千馀里。
哈剌河　出西蕃白狗岭北，西北流五百里入黄河。
野庞河　出西倾山，经西蕃东北流五百里，入黄河。
鹏拶河，　出西蕃鹏拶山，西流七百馀里，入黄河。
析支水，　《禹贡》“析支”，即此地。

湟水　在西宁州。东流合浩亹河，入黄河。

邈水，　出西宁州宿军谷，东流五百里入黄河。